সাবিত্রী রায়

সাবিত্রী রায়  (বিবাহের পূর্বে সাবিত্রী সেন) (২৮ এপ্রিল ১৯১৮ - ৮ ডিসেম্বর ১৯৮৫ ) ছিলেন একজন ভারতীয় বাঙালি লেখিকা তথা সমাজ সচেতন কথাশিল্পী। সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৭৭৭,  তিনি তারাশঙ্কর বন্দ্যোপাধ্যায় প্রবর্তিত উপন্যাস লেখার ঐতিহ্য ধরে রাখেন।
জন্ম ও প্রারম্ভিক জীবন
সাবিত্রী সেনের জন্ম  ব্রিটিশ ভারতের অধুনা  বাংলাদেশের শরীয়তপুরের চরপালংয়ে। পিতা সমাজসেবী নলিনীরঞ্জন সেন ও মাতা সরযূবালা। গ্রামে মেয়েদের কোন স্কুল না থাকায় তার পিতা ছেলেদের স্কুলে ভর্তির করে দেন। বিদ্যালয়ের পাঠ শেষে তিনি কলকাতা  বেথুন কলেজে ভর্তি হন। ১৯৩৮ খ্রিস্টাব্দে স্নাতক হন এবং পরে কলকাতা বিশ্ববিদ্যালয় হতে বি.টি পাশ করেন। তার বিধবা পিসিমা অম্বিকা দেবী যিনি স্ত্রীশিক্ষা প্রসারে  ও সমাজ সংস্কারে সক্রিয় ছিলেন তাদের পরিবারে থাকতেন। ছোটবেলা থেকে তাঁর সান্নিধ্য সাবিত্রীকে অনেকাংশেই প্রভাবিত করেছে। ১৯৪০ খ্রিস্টাব্দে তিনি নিজের বিপ্লবী দাদা দেবপ্রসাদ সেনের বন্ধু স্বাধীনতা সংগ্রামী, সাম্যবাদী রাজনৈতিক কর্মী অধ্যাপক শান্তিময় রায়কে বিবাহ করেন। কিন্তু বিবাহের কয়েক মাসের পর স্বামীর কারাবাস হলে শিক্ষকতার কাজ নেন। কিন্তু শিশুকন্যার দেখাশোনার জন্য চাকরি ছেড়ে দেন। শিক্ষিত হয়েও কর্মক্ষম না হওয়ায় তার আক্ষেপ ছিল। শেষে লেখালেখির জীবনে তার কিছুটা আক্ষেপ দূর হয়।  ১৯৪১ খ্রিস্টাব্দে সাবিত্রী রায় কমিউনিস্ট পার্টির সদস্য হন।

সাহিত্য জীবন

পরবর্তীতে দ্বিতীয় বিশ্বযুদ্ধের সময় সাবিত্রী রায় লেখালেখি শুরু করেন প্রথমদিকে অনুবাদকর্মের মাধ্যমে। তার প্রথম অনুবাদ গল্প- 'চোখের জল ফেলো না মারিয়ানা' প্রকাশিত হয় ১৯৪৪ খ্রিস্টাব্দের ২৯ ডিসেম্বর সংখ্যায় সত্যেন্দ্রনাথ মজুমদার সম্পাদিত 'অরণি'  সাপ্তাহিক পত্রিকায়। ১৯৪৬ খ্রিস্টাব্দে প্রকাশিত সৃজন ছিল তার প্রথম উপন্যাস যেখানে তাঁর বাস্তবতাবোধ ও কাহিনী রচনার নৈপুণ্য লক্ষ্য করা যায়। তবে লেখালেখি করে রোজগারের তেমন পথ না পেয়ে তিনি নিরাশ হয়েছিলেন। শেষে মুসৌরিতে তাঁর আলাপ হয় বিশিষ্ট হিন্দি কথাসাহিত্যিক  উপেন্দ্রনাথ আশকের সাথে। তিনিই সাবিত্রীর লেখিকা সত্তাকে স্বীকৃতি দিয়ে উৎসাহিত করেন।  সাবিত্রী রায় ১৯৪৫ -৫০ খ্রিস্টাব্দে সামাজিক অবরোধ উপেক্ষা করে বাস্তবের মাটিতে পা রাখলেন। তিনি ভাবসর্বস্ব রোমান্টিকতা ছেড়ে রাজনৈতিক ও সামাজিক সমস্যার গভীরে প্রবেশ করেন এবং প্রথম লেখিকা হিসাবে লিখতে থাকেন। বিশ্বযুদ্ধ, বিয়াল্লিশের আগস্ট আন্দোলন, দুর্ভিক্ষ মহামারী, যুদ্ধোত্তর জাগরণের পটভূমিতে রচনা করেন দ্বিতীয় উপন্যাস ত্রিস্রোতা। হাজং বিদ্রোহ ও  তেভাগা আন্দোলনের, দেশভাগ, দাঙ্গা, উদ্বাস্তু সমস্যা সব কিছু  নিয়ে তিন খণ্ডে লেখেন- পাকা ধানের গান। ব্রিটিশ আমলে পূর্ব বাংলার রাজনৈতিক আন্দোলন থেকে শুরু করে কমিউনিস্ট আন্দোলন, গণনাট্য সংঘ ইত্যাদির কাহিনী নিয়ে তিন পর্বে রচনা করেন মেঘনা-পদ্মা (শেষ পর্বটি -'সমুদ্রের ঢেউ')। তার লেখায় প্রসঙ্গক্রমে কমিউনিস্ট পার্টির ভিতরের দ্বন্দ্ব, নেতৃবৃন্দের দ্বিচারিতা এসে পড়ে। ফলতঃ,  নিষিদ্ধ হয় তার উপন্যাস স্বরলিপি, পাকা ধানের গান উপন্যাস, নিঃশর্ত ক্ষমা প্রার্থনার আদেশ, স্বামী শান্তিময় রায়কে পার্টি থেকে বহিষ্কারের আদেশ কোন কিছুই তাকে দমাতে পারনি, তার কলমও থেমে থাকেনি।  তার রচিত উপন্যাস যেমন ছিল রাজনৈতিক বোধে উদ্দীপ্ত, তেমনই মানবতাবোধে গভীর।
সাহিত্যকর্ম
তার রচিত আট খানি উপন্যাস হল -
সৃজন (১৯৪৬)
ত্রিস্রোতা
স্বরলিপি (১৯৫২)
পাকা ধানের গান (৩ খণ্ডে - ১৯৫৬, ১৯৫৭, ১৯৫৮)
মেঘনা-পদ্মা (অথবা 'সমুদ্রের ঢেউ') (৩ পর্বে - ১৯৫৬, ১৯৬৪, ১৯৬৫) 
ঘাসফুল (১৯৭১)
বদ্বীপ (১৯৭২)
১৯৪৬ খ্রিস্টাব্দ হতে ১৯৭২ খ্রিস্টাব্দ পর্যন্ত সময়ে তাঁর এগারোটি গ্রন্থ প্রকাশিত হয়েছে। অন্যান্য গ্রন্থগুলি হল -
মালশ্রী
হলদে ঝোরা
নীল চিঠির ঝাঁপি
নতুন কিছু নয় (গল্প সংকলন)

জীবনাবসান
১৯৮৫ খ্রিস্টাব্দের ৮ ডিসেম্বর সাবিত্রী রায় কলকাতায় ৬৭ বৎসর বয়সে প্রয়াতা হন।

তথ্যসূত্র

বিষয়শ্রেণী:১৯১৮-এ জন্ম
বিষয়শ্রেণী:১৯৮৫ -এ মৃত্যু
বিষয়শ্রেণী:শরীয়তপুর জেলার ব্যক্তি
বিষয়শ্রেণী:বাঙালি লেখক
বিষয়শ্রেণী:বেথুন কলেজের প্রাক্তন শিক্ষার্থী
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী